พระคริสตเจ้าเสด็จขึ้นสวรรค์

 ให้เราอ่านตัวบทจากพระวรสารด้วยความเชื่อที่เกิดจากความคาดหวัง โดยวางใจว่าพระเจ้าทรงปรารถนาจะเปลี่ยนหัวใจของเรา ด้วยอานุภาพแห่งพระวาจาของพระองค์ ให้เราฟังพระวาจานี้ โดยไม่ตัดสินล่วงหน้า แต่ให้ฟังเสมือนว่าเราเพิ่งได้ยินเป็นครั้งแรก โดยให้พระจิตของพระเจ้าทรงนำทาง

Lectio : พระเจ้าตรัส

กิจการอัครสาวก **1:8-11**

(พระเยซูเจ้าตรัสว่า) “พระจิตเจ้าจะเสด็จลงมาเหนือท่านและท่านจะรับอานุภาพเพื่อจะเป็นพยานถึงเราในกรุงเยรูซาเล็ม ทั่วแคว้นยูเดีย แคว้นสะมาเรียจนถึงสุดปลายแผ่นดิน

เมื่อตรัสดังนี้แล้ว พระองค์เสด็จขึ้นสวรรค์ต่อหน้าเขาทั้งหลาย เมฆบังพระองค์จากสายตาของเขา เขายังคงจ้องมองท้องฟ้าขณะที่พระองค์ทรงจากไป ทันใดนั้นมีชายสองคนสวมเสื้อขาวปรากฏกับเขา กล่าวว่า “ชาวกาลิลีเอ๋ย ท่านทั้งหลายยืนแหงนมองท้องฟ้าอยู่ทำไม พระเยซูเจ้าพระองค์นี้ที่ทรงเสด็จขึ้นสู่สวรรค์ จะเสด็จกลับมาเช่นเดียวกับที่ท่านทั้งหลายเห็นพระองค์ทรงจากไปสู่สวรรค์”

ฮีบรู **9:24-28**

พระ คริสตเจ้ามิได้เสด็จเข้าสู่พระวิหารที่มือมนุษย์สร้าง พระวิหารนี้เป็นภาพจำลองของพระวิหารแท้ แต่พระองค์เสด็จเข้าสู่สวรรค์ ทั้งนี้ เพื่อจะทรงปรากฏอยู่เฉพาะพระพักตร์ของพระเจ้าแทนเรา มิใช่เพื่อถวายพระองค์ครั้งแล้วครั้งเล่า ดังเช่นมหาสมณะต้องเข้าไปในพระวิหารเป็นประจำทุกปีพร้อมกับนำเลือดซึ่งไม่ใช่เลือดของตนเข้าไปด้วย มิฉะนั้น พระคริสตเจ้าคงจะต้องทรงรับการทรมานครั้งแล้วครั้งเล่าตั้งแต่สร้างโลกเป็นต้นมา ตรงกันข้ามพระองค์ทรงปรากฏพระองค์เพียงครั้งเดียว ณ บัดนี้ ซึ่งเป็นยุคสุดท้ายเพื่อลบล้างบาปโดยบูชาพระองค์ มนุษย์ถูกกำหนดให้ตายเพียงครั้งเดียว หลังจากนั้นจะมีการพิพากษาฉันใด พระคริสตเจ้าก็ฉันนั้น พระองค์ทรงถวายพระองค์เพียงครั้งเดียว เพื่อทรงแบกบาปของคนจำนวนมาก พระองค์จะทรงปรากฏพระองค์เป็นครั้งที่สองโดยไม่ทรงเกี่ยวข้องกับบาปอีก แต่เพื่อทรงนำความรอดพ้นมาประทานแก่ผู้ที่รอคอยพระองค์

เข้าใจความหมายของพระวาจา

การเสด็จขึ้นสวรรค์เป็นเครื่องหมายของการเปลี่ยนผ่านในพันธสัญญาใหม่ เป็นการเคลื่อนออกจากเรื่องของพระเยซูเจ้าเข้าสู่เรื่องของพระศาสนจักร ข้อเขียนของลูกาแสดงให้เห็นการเปลี่ยนผ่านจากพระวรสารไปสู่หนังสือกิจการอัครสาวก บรรดาศิษย์ยอมรับความจริงว่าเขาจะไม่เห็นพระผู้ที่สั่งสอน รักษาโรค และรักเขาอีกต่อไป แต่

พระองค์จะยังประทับอยู่กับเขา ลูกาใช้ภาพลักษณ์บรรยายความเป็นจริงนี้ “พระองค์เสด็จขึ้นสวรรค์ต่อหน้าเขาทั้งหลาย เมฆบังพระองค์จากสายตาของเขา” แต่เราต้องหลีกเลี่ยงที่จะเข้าใจว่าพระองค์ทรงลอยขึ้นสู่ท้องฟ้า เพราะความหมายทั้งหมดนั้นไม่อาจมองเห็นได้ด้วยตาหรืออธิบายด้วยคำพูดได้

 จดหมายถึงชาวฮีบรูสอนเราว่าพระเยซูเจ้าเสด็จเข้าสู่พระวิหารในสวรรค์ ซึ่งไม่ใช่พระวิหารในโลกนี้ ในที่นั้น พระเยซูเจ้าทรงถวายพระองค์เป็นเครื่องบูชาชดเชยบาปของโลก พระเยซูเจ้าทรงถวายเครื่องบูชานิรันดรของพระองค์อย่างต่อเนื่อง เพราะพระองค์อยู่นอกขอบเขตของกาลเวลาและไม่จำเป็นต้องถวายเครื่องบูชาครั้งแล้วครั้งเล่าเหมือนมหาสมณะถวายในพระวิหารในโลก พระองค์ทรงอธิษฐานแทนเราผ่านเครื่องบูชาที่พระองค์ทรงถวาย “เพียงครั้งเดียว” บนไม้กางเขน อาศัยพิธีกรรมในการถวายบูชาขอบพระคุณของพระศาสนจักร เครื่องบูชาอันสมบูรณ์ครบครันของพระองค์จึงดำรงอยู่ตลอดเวลา และบังเกิดผลสำหรับเรา ในทุกกาลสมัย และในทุกสถานที่ในโลก

 ขณะที่พระเยซูเจ้าทรงครองราชย์ในพระวิหารในสวรรค์ งานของพระองค์ในโลกนี้ ยังดำเนินต่อไปในพระศาสนจักร จนกว่าพระองค์จะเสด็จกลับมา พระเยซูเจ้าได้ประทานพันธกิจหนึ่งให้แก่ศิษย์ของพระองค์ เมื่อพระจิตเจ้าเสด็จลงมาเหนือพวกเขา เขาจะเป็นพยานยืนยันถึงพระเยซูเจ้า เริ่มต้นจากในกรุงเยรูซาเล็ม ต่อมาก็ในพื้นที่ใกล้เคียงและจากนั้น “จนถึงสุดปลายแผ่นดิน” แต่เขาต้องรอคอยพระอานุภาพของพระจิตเจ้า เพราะพระจิตพระองค์เดียวกันผู้ประทานพละกำลังให้แก่พระเยซูเจ้า จะประทับอยู่ในพระศาสนจักรของพระองค์

 โมเสสและเอลียาห์ ผู้ปรากฎมาหาพระเยซูเจ้าในการแสดงพระองค์อย่างรุ่งโรจน์ ต่างก็ถ่ายทอด “จิต” ของท่านให้แก่ผู้ที่สืบทอดพันธกิจ เมื่อท่านทั้งสองต้องจากไป โมเสสปกมือเหนือโยขูวาผู้สืบทอดตำแหน่งของท่าน โยชูวาจึงเต็มเปี่ยมด้วยปรีชาญาณและทำงานที่พระเจ้าทรงบัญชาให้โมเสสทำ(ฉธบ 34:9) ก่อนเอลียาห์ถูกยกขึ้นสวรรค์โดยรถเพลิง เอลีชาได้ขอให้เขาได้รับสองเท่าของจิตของเอลียาห์ ดังนั้น เมื่อเอลียาห์จากไป จิตของท่านจึงทำงานในเอลีชาผู้สืบทอดตำแหน่งของท่าน ในทำนองเดียวกันเมื่อพระเยซูเจ้าทรงจากไป พระองค์ทรงสัญญาจะประทานพระจิตเจ้าให้แก่พระศาสนจักรของพระองค์ เพื่อให้งานเพื่อความรอดพ้นของพระองค์ดำเนินต่อไปในโลกได้ ชายผู้สวมเสื้อสีขาวสองคนได้เตือนบรรดาศิษย์ไม่ให้ “ยืนแหงนมองท้องฟ้า” เพราะมีงานที่เขาต้องทำรออยู่ข้างหน้า คือการประกาศพระวรสารให้แก่ชาวโลก

**Meditatio :** มองชีวิตของเราโดยมีพระวาจานำทาง

 การเสด็จขึ้นสวรรค์ของพระคริสตเจ้า สอนให้เราไตร่ตรองสภาวะที่พระเยซูเจ้าไม่ประทับอยู่ทางกายภาพ เป็นการประทับอยู่ในรูปแบบใหม่ของพระองค์กับพระศาสนจักรของพระองค์ ให้คิดถึงแบบฉบับของพระนางมารีย์และอัครสาวก ขณะที่เราพยายามมีส่วนร่วมในพันธกิจที่พระเยซูเจ้าประทานแก่พระศาสนจักรของพระองค์

 ๐ พระดำรัสสุดท้ายของพระเยซูเจ้าก่อนเสด็จขึ้นสวรรค์ บอกศิษย์ของพระองค์ว่าพระจิตเจ้าจะเสด็จลงมาเหนือเขา และเขาจะเป็นพยานยืนยันถึงพระองค์ไป

จนสุดปลายแผ่นดิน พระศาสนจักรแสดงออกถึงพระดำรัสของพระเยซูเจ้าในปัจจุบันอย่างไร

 ๐ จดหมายถึงชาวฮีบรูแสดงให้เห็นเป้าหมายของการเสด็จขึ้นสวรรค์ของพระคริสตเจ้าว่าอยู่เหนือกาลเวลา พระองค์เสด็จขึ้นสวรรค์ “เพื่อจะทรงปรากฎอยู่เฉพาะพระพักตร์ของพระเจ้าแทนเรา” พระคริสตเจ้าทรงวอนขอ “แทนเรา” ในทางใดบ้าง ถ้อยคำในจดหมายถึงชาวฮีบรูทำให้เราเข้าใจการเสด็จขึ้นสวรรค์ของพระคริสตเจ้ามากขึ้นอย่างไร

 ๐ ข้อความในพระวรสารและภาพการเสด็จขึ้นสวรรค์ของพระคริสตเจ้า ยืนยัน เปลี่ยนแปลง หรือลบล้างความเข้าใจของเรา เกี่ยวกับจุดประสงค์และพันธกิจของพระศาสนจักรอย่างไร

 ๐ ทั้งโมเสสและเอลียาห์ ยุติงานของท่านบนโลกนี้ ด้วยการถ่ายทอดจิตของท่านให้แก่ผู้สืบทอดตำแหน่ง พระเยซูเจ้าทรงปฏิบัติตามแบบแผนนี้ในแง่ใด หนังสือกิจการอัครสาวกแสดงความเป็นจริงนี้ออกมาอย่างไร

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

 วางหัวใจของเราไว้ในพระหทัยของพระนางมารีย์ และวอนขอคำแนะนำจากพระนาง ให้พระนางนำทางเราในการตอบสนองด้วยคำภาวนาต่อพระวาจาของพระเจ้า

 ๐ ข้าแต่องค์พระผู้เป็นเจ้าผู้กลับคืนพระชนมชีพในพระสิริรุ่งโรจน์ ผู้เสด็จขึ้นสวรรค์ เพื่อจะทรงปรากฎอยู่เฉพาะพระพักตร์ของพระเจ้าแทนเรา โปรดดลบันดาลให้ข้าพเจ้ามีความปรารถนาจะนมัสการพระองค์ และมีความกล้าหาญที่จะเป็นพยานยืนยันข่าวดีที่พระองค์ทรงนำมาประกาศแก่โลก โปรดทรงช่วยข้าพเจ้าให้ปฏิบัติตามพระประสงค์ของพระองค์บนแผ่นดินนี้ เหมือนในสวรรค์ จนกว่าพระองค์จะเสด็จมาในพระสิริรุ่งโรจน์

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

 ให้เราใช้เวลาครู่หนึ่งภาวนาในความเงียบ วอนขอจิตแห่งความวางใจอย่างชื่นชมยินดี และความคาดหวังอย่างมั่นใจ วอนขอพระเจ้าให้ทรงเตรียมหัวใจของเราสำหรับต้อนรับการเสด็จมาของพระจิตเจ้า

 ให้พระวาจาของพระเจ้านำทางเราไปในหน้าที่ของศิษย์พระคริสต์อย่างสมบูรณ์แบบยิ่งขึ้น

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

๐ การไตร่ตรองด้วยใจอธิษฐานของเราจะค่อยๆ เปลี่ยนเราให้กลายเป็นศิษย์ที่พระเยซูเจ้าทรงส่งเราไปให้เปิดเผยความรักของพระเจ้า เพื่อสั่งสอน เพื่อรักษาโรค เพื่อปลอบโยน และนำสันติสุขไปสู่ผู้อื่น

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

@@@@@@@@@